Savoy Truffle

«Savoy Truffle» er en sang skrevet av George Harrison og ble fremført og utgitt med The Beatles på deres dobbelt-album The Beatles i 1968. Teksten handler om Eric Claptons hengivenhet til sjokolade.

 Bakgrunn 

I sin bok I Me Mine, skrev George Harrsion: ««Savoy Truffle» er en artig sak jeg skrev mens jeg hang sammen med Eric Clapton i 1960-årene. På den tiden hadde han så mye hull i tennene sine og trengte å gå til tannlegen. Til tross for at han hadde tannpine, fortsatte han å spise massevis av sjokolade – han kunne ikke motstå det, og så fort han så en konfekteske, spiste han hele innholdet. Han gjorde det når han besøkte meg og jeg hadde en konfektesken Good News på bordet. Jeg skrev sangen mens jeg så navnene på de forskjellige typene sjokolade på innsiden av innpakninen. Jeg fikk problemer i andre mellomvers og fikk hjelp av Derek Taylor.»Harrison, George (1980). I Me Mine. London: Phoenix. ISBN 0753817349.

Konfekteska Good News ble produsert av MacIntosh. Sjokoladetypene Creme Tangerine, Montelimar, Ginger Sling, Coffee Desert og Savoy Truffle var med i Good News per 1968. Pineapple Treat ble forvandlet til Pineapple Heart, mens navn som Cherry Cream, Apple Tart og Coconut Fudge er fiktive sjokolade-navn.

Harrisons advarsel til Clapton i teksten var klar: «You'll have to have them all pulled out after the Savoy Truffle» hvor han tydeligvis henviser til å få alle tennene trukket ut av munnen dersom han ikke forandret sitt sjokolade inntak til mer moderate former. I første mellomvers illustrerer Harrison hvordan en person med tannsmerter har det med svettetokter og skrik. I andre mellomvers foreslo The Beatles' pressetalsmann Derek Taylor setningen You Are What You Eat som var tittelen på en film han nylig hadde sett. For å få det fonetisk riktig med sangen, gjorde Harrison det om til «you know that what you eat you are».Turner, Steve (2009) The Stories Behind the Songs 1967 – 1970 Carlton Books Limited ISBN 978-1-847-32268-5 Setningen «we all know obladi-blada» var sannsynligvis en slags sammenligning hvor Harrison mente at det å lytte til (eller for den saks skyld, spille inn) McCartneys Ob-La-Di, Ob-La-Da, fortonet seg det samme for Harrison som å gå til tannlegen dersom man hadde hull i tennene.

 Innspilling 
De startet opp innspillingen av «Savoy Truffle» 3. oktober i Trident Studios i London hvor grunnkompet (trommer, bassgitar og elektrisk gitar) først ble festet til åttesporsteip. John Lennon var sannsynligvis ikke tilstede i studio denne dag. Det ble spilt inn kun en tagning, men det er nærliggende å tro at de brukte en del av studiotiden til å øve inn sangen. To dager senere la Harrison på vokal i samme studio. Siden Paul McCartney høres på harmonivokal, er det nærliggende å tro at harmoni-innslaget også ble innspilt samme dato. Seks dager senere (11. oktober) fikk sangen pålegg av seks saksofoner i Abbey Road Studios. Chris Thomas lagde blåser-arrangementet. Harrison fortalte lydteknikeren at han ville overstyre lyden av saksofonene. Da blåser-musikerne (Ronald Ross, Bernard George, Art Ellefson, Danny Moss, Harry Klein og Derek Collins) hørte resultatet etterpå, ble de på forhånd advart av Harrison om hvordan det ville lyde, og at han som komponist ville at resultatet skulle være nettopp slik.Lewisohn, Mark (1988). The Complete Beatles Recording Sessions. New York: Harmony Books. ISBN 0-517-57066-1 side 158/159/161 Antageligvis ville han det slik for å musikalsk illustrere hvordan tannpine er.

En av Harrisons gitarer illustrerer også musikalsk følelsen av å ha tannpine. Dette skjer 1:04 – 1:09 inn i sangen hvor gitaren liksom biter høylytt fra seg mens Harrison og McCartney nærmest hyler ut strofen «but you'll have to have them all pulled out after the Savoy Truffle».

Siste innspillingsdag var 14. oktober 1968 (også i Abbey Road Studios) og da ble mer gitar lagt på samt orgel, elektrisk piano, tamburin og bongotrommer. Siden Chris Thomas spilte begge tangentinstrumentene, er det mulig at Harrison selv bidro med rytmeinstrumentene samtidig som Thomas gjorde sitt. Trommeslager Ringo Starr med familie dro nemlig på en to ukers ferie til Sardinia samme morgen før siste pålegg for «Savoy Truffle» foregikk.Lewisohn, Mark (1988). The Complete Beatles Recording Sessions. New York: Harmony Books. ISBN 0-517-57066-1 side 162

I instrumentalpartiet gjentar Harrison nesten det samme som han gjorde på «You Like Me Too Much» i 1965. På «Savoy Truffle» starter han opp med en gitarstrofe som blir besvart av blåserne. Dette mønsteret blir gjort i alt fire ganger. På «You Like Me Too Much» skjer nesten det samme; altså Harrison starter opp med en gitarstrofe, som i nevnte sang blir besvart av George Martins piano i stedet.

«Savoy Truffle» ble aldri fremført av George Harrison offentlig i konsertsammenheng.

 Musikere og instrumenter 
George Harrison: elektriske gitarer, tamburin, bongotrommer, vokal, harmonivokal
Paul McCartney: bassgitar, harmonivokal
Ringo Starr: trommer
Chris Thomas: orgel, elektrisk piano
Ronald Ross: barytonsaksofon
Bernard George: barytonsaksofon
Art Ellefson: tenorsaksofon
Danny Moss: tenorsaksofon
Harry Klein: tenorsaksofon
Derek Collins: tenorsaksofon

 Referanser 

Kategori:The Beatles-sanger
Kategori:George Harrison-sanger
Kategori:Sanger skrevet av George Harrison
Kategori:Sanger fra 1968